

ΕΛΛΗΝΙΚΗ ΔΗΜΟΚΡΑΤΙΑ

**ΠΑΝΕΠΙΣΤΗΜΙΟ ΙΩΑΝΝΙΝΩΝ**

**Κανονισμός βραβείου Ερευνητικής Αριστείας**

**Άρθρο 1 – Αντικείμενο**

Καθιερώνεται ετήσιο βραβείο Ερευνητικής Αριστείας για τα μέλη ΔΕΠ του Πανεπιστημίου Ιωαννίνων, με στόχο την επιβράβευση κορυφαίων επιστημονικών δημοσιεύσεων που αναβαθμίζουν το ερευνητικό προφίλ του Ιδρύματος.

**Άρθρο 2 – Πεδίο Εφαρμογής**

Το βραβείο απονέμεται για επιστημονικές εργασίες που έχουν δημοσιευθεί σε διεθνή περιοδικά με κριτές και εγκρίθηκαν ή δημοσιεύθηκαν κατά το προηγούμενο ακαδημαϊκό έτος.

Οι εργασίες που έχουν αναρτηθεί online και διαθέτουν DOI θεωρούνται δημοσιευμένες και περιλαμβάνονται στην αξιολόγηση.

**Άρθρο 3 – Προϋποθέσεις -** **Δικαιούχοι του Βραβείου**

Δικαιούχοι του βραβείου Ερευνητικής Αριστείας είναι τα μέλη ΔΕΠ του Πανεπιστημίου Ιωαννίνων.

Το βραβείο απονέμεται σε έναν/μία (1) δικαιούχο ανά Τμήμα, εφόσον πληρούνται τα προβλεπόμενα κριτήρια.

Επιλέξιμες θεωρούνται οι δημοσιεύσεις στις οποίες το μέλος ΔΕΠ του Πανεπιστημίου Ιωαννίνων ή ο/η πρώτος-η συγγραφέας (first author) ή ο/η υπεύθυνος-η επικοινωνίας (corresponding author) ή ο/τελευταίος-α συγγραφέας (senior author), εφόσον στη δημοσίευση αναγράφεται το Πανεπιστήμιο Ιωαννίνων ως φορέας (ιδρυματική αναφορά).

Δεν λαμβάνεται υπόψη ο τόπος διεξαγωγής της έρευνας.

**Άρθρο 4 – Διαδικασία Υποβολής**

Οι προτάσεις υποβάλλονται από τις **Συνελεύσεις των Τμημάτων**. Κάθε Τμήμα αποστέλλει έως **τρεις (3) δημοσιεύσεις υψηλότερου κύρους** του τελευταίου ακαδημαϊκού έτους, συνοδευόμενες από **τεκμηρίωση του κύρους του επιστημονικού περιοδικού** (ενδεικτικά: Impact Factor*,* ταξινόμηση Q1 ή άλλα διεθνώς αναγνωρισμένα στοιχεία) και **σύντομη αιτιολόγηση της επιλογής**.

Για κάθε υποβαλλόμενη εργασία προσκομίζονται:

* πλήρες αρχείο (PDF) της δημοσίευσης,
* αποδεικτικά στοιχεία του υψηλού κύρους του περιοδικού (π.χ. Impact Factor ή άλλοι διεθνώς αναγνωρισμένοι δείκτες).

Το Συμβούλιο Διοίκησης αποστέλλει **ενημερωτικό έγγραφο** προς τα Τμήματα και τα μέλη ΔΕΠ, στο οποίο καθορίζονται τα **κριτήρια**, η **περίοδος αξιολόγησης** και η **προθεσμία υποβολής προτάσεων.**

Η τελική αξιολόγηση των προτάσεων πραγματοποιείται από το Συμβούλιο Διοίκησης, το έργο του οποίου μπορεί να υποβοηθείται από τριμελή Επιτροπή.

**Άρθρο 5 – Κριτήρια Επιλογής**

Επιλέγονται δημοσιεύσεις από επιστημονικά περιοδικά υψηλού διεθνούς κύρους (π.χ. Impact Factor ή άλλοι διεθνώς αναγνωρισμένοι δείκτες ανά επιστημονικό πεδίο).

Λαμβάνονται υπόψη δημοσιεύσεις από διαφορετικά επιστημονικά πεδία, εφόσον τεκμηριώνεται η υψηλή ποιότητά τους βάσει διεθνώς αποδεκτών δεικτών και στοιχείων αξιολόγησης.

Η αξιολόγηση των δημοσιεύσεων βασίζεται στην ποιότητα και το κύρος του περιοδικού εντός του αντίστοιχου επιστημονικού πεδίου, ενώ οι σχετικοί δείκτες συνεκτιμώνται ανάλογα με τις ιδιαιτερότητες κάθε επιστημονικού κλάδου.

**Άρθρο 6 – Ύψος Βράβευσης και Κατανομή**

Το συνολικό ποσό που διατίθεται ετησίως για το β**ραβείο Ερευνητικής Αριστείας** ανέρχεται συνολικά σε **τριάντα χιλιάδες ευρώ (30.000,00€)** και κατανέμεται **ισόποσα ανά βραβευμένη δημοσίευση στα Τμήματα.**

Για τις επιστημονικές εργασίες στις οποίες οι συγγραφείς **δεν αναφέρονται με αλφαβητική σειρά, δέκα τοις εκατό (10%) του ποσού του βραβείου ανά δημοσίευση** απονέμεται στον/στην **πρώτο-η συγγραφέα**, ενώ το **ενενήντα τοις εκατό (90%)** στον/στην **υπεύθυνο-η επικοινωνίας (corresponding author) ή στον/στην τελευταίο-α (senior author) συγγραφέα**, εφόσον είναι **μέλη ΔΕΠ του Πανεπιστημίου Ιωαννίνων**.

**Άρθρο 7 – Δημοσιότητα και Αναγνώριση**

Η απονομή του βραβείου Ερευνητικής Αριστείας πραγματοποιείται σε δημόσια τελετή κατά την εορτή των Τριών Ιεραρχών, στο πλαίσιο των επίσημων εκδηλώσεων του Πανεπιστημίου Ιωαννίνων.

Τα αποτελέσματα της διαδικασίας βράβευσης αναρτώνται στην ιστοσελίδα του Πανεπιστημίου Ιωαννίνων και ανακοινώνονται δημόσια, προκειμένου να διασφαλίζεται η διαφάνεια και η ευρεία διάχυση των αποτελεσμάτων.

Οι βραβευμένες δημοσιεύσεις καταχωρίζονται στο ετήσιο απολογιστικό δελτίο έρευνας του Πανεπιστημίου Ιωαννίνων.

**Άρθρο 8 – Τελικές Διατάξεις**

Ο παρών Κανονισμός τίθεται σε ισχύ από την ημερομηνία έγκρισής του από το Συμβούλιο Διοίκησης του Πανεπιστημίου Ιωαννίνων.

Ο Κανονισμός εφαρμόζεται για τις δημοσιεύσεις που πραγματοποιούνται κατά το προηγούμενο ακαδημαϊκό έτος σε σχέση με το έτος απονομής του βραβείου.

Ζητήματα που τυχόν ανακύψουν κατά την εφαρμογή του Κανονισμού και δεν προβλέπονται ρητά, ρυθμίζονται με απόφαση του Συμβουλίου Διοίκησης.

Ο Κανονισμός δύναται να αναθεωρείται με απόφαση του Συμβουλίου Διοίκησης.